Diari Oficial de la Generalitat Valenciana


Sumari del DOGV 4502, del 19-05-2003 (2003/5538)

ACORD de 22 d'abril de 2003, de la Mesa de la Diputació Permanent de les Corts Valencianes, pel qual es dóna publicitat a l'aprovació del Reglament per a la Selecció de Personal Interí de les Corts Valencianes.
------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4502

Data del DOGV
:   19-05-2003

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2003/5538


Data del document
:   22-04-2003

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes
    * legislació
    * Parlament regional
    * reglament intern
    * personal contractat

ACORD de 22 d'abril de 2003, de la Mesa de la Diputació Permanent de les Corts Valencianes, pel qual es dóna publicitat a l'aprovació del Reglament per a la Selecció de Personal Interí de les Corts Valencianes. [2003/F5538]
  
La Mesa de la Diputació Permanent de les Corts Valencianes, en la reunió del dia 22 d'abril de 2003, ha tingut coneixement del Projecte de Reglament per a la Selecció de Personal Interí de les Corts Valencianes, el contingut del qual va obtenir el parer favorable de tots els integrants de la Mesa Negociadora del Personal de les Corts Valencianes en la reunió del dia 11 d'abril del 2003. D'acord amb això, la Mesa de la Diputació Permanent, basant-se en el que s'establix tant en el Reglament de les Corts Valencianes com en els Estatuts de Govern i Règim Interior de la cambra, acorda:
  
Primer
  
Aprovar el Reglament per a la Selecció de Personal Interí de les Corts Valencianes.
  
Segon
  
Publicar este reglament en el Butlletí Oficial de les Corts Valencianes i en el Diari Oficial de la Generalitat Valenciana, data a partir de la qual entrarà en vigor.
  
Tercer
  
Traslladar este acord al Consell de Personal, als representants de les organitzacions sindicals integrants de la Mesa Negociadora del Personal de les Corts Valencianes, així com als lletrats/ades, directors/ores d'àrea i caps de servici de les Corts Valencianes.
  
València, 22 d'abril de 2003.- La presidenta: Marcela Miró Pérez. La secretària segona: Carmen Ninet Peña.
  
Reglament per a la Selecció de Personal Interí
  
de les Corts Valencianes
  
La Mesa de les Corts Valencianes, en la reunió del dia 25 de juliol de 2002, va aprovar unes bases provisionals per a la selecció d'oficials de Gestió Parlamentària, i si és procedent uixers, de les Corts Valencianes, amb caràcter interí, que va ser publicat en el Butlletí Oficial de les Corts Valencianes número 167, de 31 de juliol de l'any esmentat.
  
En aquelles bases provisionals s'indicava que «la Mesa de les Corts Valencianes, recollint les inquietuds del Consell de Personal, aprovarà abans de la finalització de la present legislatura un reglament per a la selecció de funcionaris interins, que permeta, amb la major celeritat possible, escometre i solucionar esta problemàtica en el conjunt de les àrees i servicis que integren les Corts Valencianes.»
  
D'acord amb això, i atenent la proposta elevada pel lletrat major de les Corts Valencianes, oït el Consell de Personal i sotmés a la Mesa Negociadora del Personal de les Corts Valencianes, l'òrgan rector de la cambra ha estimat procedent aprovar este reglament per a la selecció del personal que, atenent raons d'urgència, amb caràcter transitori i sense vocació de permanència al lloc, permeta mantenir la normal activitat de les Corts Valencianes i de totes les seues comeses.
  
Article primer. Objectiu del reglament
  
L'objectiu del present reglament és regular la provisió temporal de llocs de treball de les Corts Valencianes, mitjançant el nomenament com a personal interí.
  
Article segon. Iniciació del procediment
  
1. Quan existisca o es produïsca una baixa laboral per algun dels supòsits legals de baixa per maternitat, per malaltia de previsible llarga duració, entesa esta de la mateixa manera o superior a un mes, o una vacant en algun dels llocs inclosos en la Relació de Llocs de Treball (RPT), o es trobe entre les que el seu titular reuneix les condicions que li permeten gaudir del dret a reserva de lloc, d'acord amb la llei, que afecte alguna de les àrees o servicis de la cambra, la direcció de l'àrea, o si no n'hi ha la direcció de servici, el comunicarà immediatament al lletrat/ada major. Este resoldrà, oït el Consell de Personal, si pertoca, proposar a la Mesa de les Corts Valencianes cobrir el lloc vacant. En el cas en què la vacant es produïsca per un supòsit legal de baixa per maternitat, excepte informe en contrari de la persona responsable de l'àrea o servici afectat, el lletrat/ada major iniciarà el procediment automàticament.
  
2. A la vista de la proposta del lletrat/ada major, la Mesa de les Corts Valencianes decidirà si és procedent recórrer a la interinitat mitjançant el procediment de selecció previst en el present reglament.
  
Article tercer. Llistes resultants de les proves selectives per a l'accés a places de l'administració parlamentària
  
1. Els qui hagueren participat en les últimes proves selectives realitzades per les Corts Valencianes sense obtindre plaça de funcionari/ària i hagueren aprovat tots els exercicis del procés, tindran dret a integrar llistes ordenades segons la puntuació rebuda en cada procés selectiu, a les quals recorrerà l'administració parlamentària quan necessite cobrir llocs de treball semblants, entenent per estos els del mateix grup de titulació, sempre que reunisquen els requisits exigits per a l'accés al lloc, per personal interí.
  
2. L'administració parlamentària oferirà el lloc de treball que haja de cobrir-se temporalment als integrants d'aquella llista segons l'orde de preferència en què hi figuren, i es prioritzarà la promoció interna.
  
3. Els qui cessen en la condició d'interí/ina tornaran a ingressar en les dites llistes en el mateix lloc que ocupaven inicialment. Una vegada reingressats en estes, podran ser invitats per l'administració parlamentària a cobrir un nou lloc de treball vacant o al que afecte una baixa laboral o reserva d'este, en el mateix règim d'interinitat, d'acord amb l'orde que ocupen en les llistes esmentades, llevat que s'emetera informe desfavorable sobre el seu acompliment professional per la direcció de l'àrea, o la direcció del servici, a què hagueren estat adscrits durant l'anterior període d'interinitat, circumstància que comportaria automàticament la baixa de la persona afectada en les llistes. En este últim supòsit serà oïda, amb caràcter previ, tant la persona interessada com el Consell de Personal.
  
4. Les llistes a què es refereix este reglament es renovaran després de la culminació de cada procés selectiu convocat per a la cobertura de la plaça de funcionari/ària de carrera corresponent.
  
5. Si una llista s'esgotara o esta no existira, després d'un procés selectiu, l'administració parlamentària podrà recórrer al procediment previst en l'article quart.
  
Article quart. Procediment a seguir en el cas que per a cobrir interinament un lloc de treball de la RPT no fóra possible comptar amb les llistes, o estes s'hagueren esgotat, al què es referix l'article tercer
  
1. Quan per a un determinat lloc de treball les llistes de l'article tercer s'hagueren esgotat, o estes no existiren, la mesa, a proposta del lletrat/ada major, recorrerà a un concurs intern entre el personal funcionari de les Corts Valencianes que reunisca els requisits exigits per al lloc a cobrir.
  
2. A aquests efectes, per la direcció de l'àrea, o si no n'hi ha per la direcció de servici corresponent, se sol·licitarà del lletrat/ada major la convocatòria d'este concurs intern, que podrà ser convocat directament per ell, als efectes de poder cobrir el lloc de treball, mitjançant reduïts terminis, en el període de temps més breu possible.
  
3. El lletrat/ada major, finalitzat el termini, que no excedirà d'una setmana, per a la presentació de sol·licituds pel personal al servici de les Corts Valencianes, convocarà la Comissió de Valoració, que, després d'examinar la documentació aportada per les persones aspirants, cobrirà interinament la plaça corresponent, mitjançant nomenament per la Presidència de la cambra, que haurà de ser comunicat a l'òrgan rector de les Corts Valencianes.
  
4. Esta Comissió de Valoració estarà composta pel lletrat/ada major de les Corts Valencianes, un lletrat/ada de la cambra designat per este, i també designats per ell, el/la director/ora, el/la lletrat/ada, responsable en matèria de personal, aquell/aquella responsable del servici afectat per la plaça a cobrir i, si fa al cas, el/la responsable dels servicis econòmics de la cambra. A esta Comissió de Valoració assistirà, amb veu i vot, un representant designat pel Consell de Personal de les Corts Valencianes.
  
El/la cap de la Secció de Personal actuarà com a secretari/ària d'esta comissió.
  
En estos casos els criteris de baremació i valoració dels aspirants s'ajustaran al que preveu l'annex del present reglament.
  
Article cinqué. Altres procediments de cobertura interina de vacants en el RPT
  
1. Si no es pogueren obtenir candidats mitjançant cap dels dos procediments anteriors, la Comissió de Valoració a què s'ha fet referència en l'apartat 4 de l'article quart marcarà uns criteris objectius que se li comunicaran a la Direcció General de Funció Pública de la Generalitat Valenciana, o si no n'hi ha al Servici Valencià d'Ocupació i Formació (Servef), perquè atenent els criteris establits puguen facilitar una llista de persones per a cobrir interinament els llocs de treball vacants.
  
2. La Comissió de Valoració seleccionarà els aspirants més idonis entre la remesa per la Direcció General de Funció Pública o el Servici Valencià d'Ocupació i Formació (Servef). En els supòsits legals de baixa per maternitat es prioritzarà entre els aspirants les dones majors de 45 anys que reunisquen els requisits necessaris per a l'acompliment del lloc de treball.
  
Article sisé. Comissió de seguiment
  
1. Es constituirà una Comissió de Seguiment d'este reglament per a la selecció de personal interí, que estarà integrada per una representació del Consell de Personal i pels integrants de la Comissió de Valoració prevista en l'apartat 4 de l'article quart.
  
2. A esta Comissió de Seguiment li correspon proposar i elevar a la Mesa de les Corts Valencianes, a través del lletrat/ada major, les propostes relatives a les qüestions que puguen suscitar-se en esta selecció de funcionaris/àries interins/ines.
  
Article seté. Provisió del lloc per personal de les Corts Valencianes
  
Quan la provisió del lloc de la RPT de les Corts Valencianes es cobrisca amb caràcter interí, d'acord amb el present reglament, per personal de la cambra, este caràcter interí revestirà la condició de comissió de servicis o de millora d'ocupació, d'acord amb el que preveu la normativa vigent.
  
Palau de les Corts Valencianes, València, 22 d'abril de 2003.- La presidenta: Marcela Miró Pérez. El secretari primer: Juan Manuel Cabot Saval.
  
Annex
  
1. Formació
  
1.1. Titulacions acadèmiques
  
a) Valoració de les titulacions acadèmiques relacionades amb el lloc de treball, acreditades documentalment pels concursants, que siguen superiors a les que se'ls va exigir per a l'ingrés en la plaça que ocupa en les Corts Valencianes, fins a un màxim de dos punts, conforme a la següent escala:
  
- Títol de doctor: 1,00 punts.
  
- Títol universitari superior o equivalent: 0,80 punts.
  
- Diploma d'estudis avançats: 0,60 punts.
  
- Títol universitari mitjà o equivalent: 0,60 punts.
  
- Batxillerat, FP 2n Grau, accés a la universitat per a majors de 25 anys o equivalent: 0,40 punts.
  
- Graduat Escolar, Formació Professional 1r Grau o equivalent: 0,20 punts.
  
b) No es valoraran com a mèrits aquelles titulacions que figuren com a requisit per a la provisió del lloc de treball, ni aquelles que siguen necessàries per a obtenir altres titulacions que siguen superiors a les altres presentades.
  
1.2. Cursos de formació i perfeccionament
  
a) Valoració fins a un màxim de 3 punts l'assistència a cursos de formació i perfeccionament relacionats amb les funcions de les places a cobrir, impartits per institucions públiques i entitats oficialment homologades per a impartir cursos.
  
b) La valoració de l'assistència a cada curs s'efectuarà en funció de la seua duració, en relació a la següent escala:
  
- Fins a 14 hores 0,10 punts
  
- De 15 o més hores 0,25 punts
  
- De 21 o més hores 0,50 punts
  
- De 41 o més hores 0,75 punts
  
- De 75 o més hores 1,00 punts
  
c) Valoració fins a un màxim de 3 punts haver impartit classes en cursos o activitats formatives relacionats amb les funcions de les places a cobrir, impartits per institucions públiques i entitats oficialment homologades per a impartir cursos.
  
d) La valoració de la docència a cada curs s'efectuarà en funció de la seua duració, en relació a la següent escala:
  
- Fins a 14 hores 0,10 punts
  
- De 15 o més hores 0,25 punts
  
- De 21 o més hores 0,50 punts
  
- De 41 o més hores 0,75 punts
  
- De 75 o més hores 1,00 punts
  
1.3. Coneixements de valencià
  
Els coneixements de valencià es valorarà fins a un màxim de 3 punts sempre que s'acredite estar en possessió del títol corresponent, certificat o homologació emesos per la Junta Qualificadora de Coneixements de Valencià, segons la següent escala:
  
- Coneixements de Grau Oral 0,75 punts
  
- Coneixements de Grau Elemental 1,25 punts
  
- Coneixements de Grau Mitjà 2,50 punts
  
- Coneixements de Grau Superior 3,00 punts
  
1.4. Coneixement d'altres idiomes comunitaris
  
Podrà valorar-se fins a un màxim de 2 punts el coneixement de llengües oficials de la Comunitat Europea sempre que tinguen relació directa amb el lloc de treball convocat, segons la següent escala:
  
- Tenir superat el primer curs 0,20 punts
  
- Tenir superat el segon curs 0,40 punts
  
- Tenir superat el tercer curs 0,60 punts
  
- Tenir superat el quart curs 0,80 punts
  
- Tenir superat el cinqué curs 1,00 punts
  
2. Experiència professional
  
2.1. Antiguitat
  
a) Valoració amb 0,05 punts per cada mes complit de servici en actiu en les Corts Valencianes o en altres parlaments autònoms i, a raó de 0,025 punts cada mes complit de servici en actiu en altres administracions públiques, fins a un màxim de 6 punts.
  
b) En cap cas es computaran els servicis que hagueren sigut prestats simultàniament amb altres ja al·legats i puntuats.
  
3. Memòria